ניקו קובאץ': "החלטות השופטים הלכו נגדנו"
מאמן באיירן אחרי ההפסד ללברקוזן: "לא הגיע לנו להפסיד"
באיירן מינכן פספסה אתמול (שבת) הזדמנות גדולה לצמצם את הפער מבורוסיה דורטמונד. מוליכת הטבלה אמנם סיימה ב-1:1 מול איינטרכט פרנקפורט, אבל הבווארים ספגו הפסד ראשון ב-2019, 3:1 לבאייר לברקוזן ואפשרו לשוורצגלבן להגדיל את הפער לשבע נקודות בפסגה.
בסיום המשחק הפנה מאמן באיירן, ניקו קובאץ', אצבע מאשימה לשופטים. "התוצאה לא תאמה את מה שקרה על המגרש", אמר, "שיחקנו טוב במחצית הראשונה והרגע המכריע היה בשריקה לנבדל כשלבנדובסקי קבע 0:2. אם השער היה מאושר, לא היינו מפסידים. תיקו היתה תוצאה הוגנת יותר. לברקוזן בעטה לשער ארבע פעמים וכבשה שלושה שערים".
המאמן הקרואטי המשיך: "החלטות השופטים הלכו נגדנו הפעם", כשהוא מתייחס גם לאישור השער השלישי של לוקאס אלאריו מלברקוזן, "הדבר החיובי היחיד הוא שדורטמונד לא לקחה שלוש נקודות, אז לא הרבה השתנה, למרות ששבע נקודות זה הרבה".
המאמן המנצח ואקס מכבי ת"א, פיטר בוס, היה מאושר: "אני גאה בקבוצה הזו. זה ניצחון חשוב מאוד לבטחון שלנו, אבל אלו רק שלוש נקודות. אנחנו צריכים עוד נקודות ויש עוד דרך ארוכה לפנינו. אולי זה לא היה המשחק הכי טוב שלנו, אבל השגנו ניצחון. האוהדים נהנו כי שתי הקבוצות שיחקו התקפי".